שמואל עצמון

שמואל (שמוליק) עצמון-וירצר (נולד ב-29 ביוני 1929) הוא שחקן תיאטרון, קולנוע וטלוויזיה ובמאי ישראלי, המייסד של תיאטרון יידישפיל ובעבר המנהל האמנותי שלו.

ביוגרפיה
עצמון נולד בשנת 1929 בבילגוריי, עיר קטנה בפולין בשם שמואל וירצר. למד עברית בבית הספר היהודי יבנה. שרד את השואה תוך רעב וטלטולים בבריחה מהגרמנים בברית המועצות. לאחר נדודים באירופה ופעילות בפלי"ם, עלה לישראל בשנת 1948 ולחם במלחמת העצמאות כאיש גח"ל, בין היתר בקרבות לטרון.

עצמון הצטרף לסטודיו תיאטרון "האהל". למד בלהקה השייקספירית המלכותית באנגליה בעזרת מלגה מטעם אונסק"ו.

קריירת תיאטרון בעברית
בין השנים 1959–1968 ייסד וניהל יחד עם השחקנית פנינה גרי את תיאטרון זווית כתיאטרון אוונגרד ישראלי, בו כיכב בין היתר במחזות, "בדלתיים סגורות" מאת ז'אן-פול סארטר, "בית במצב טוב" - מחזה מקורי שכתב לתיאטרון משה שמיר, "ביבר הזכוכית", ו"ארץ רחוקה" מאת הנרי דנקר.

ב-1968 שיחק בתיאטרון זה בהצגה "פרח הקקטוס". בשנים 1968–1993 שיחק בתיאטרון "הבימה".

ב-1969 ייסד את "הסדנה למחזה המקורי" שעודדה מחזאים צעירים, בהם יוסף מונדי ושולמית לפיד.

ב-1977 העלה מופע יחיד של יצירות ברטולט ברכט.

ב-1987 כיכב בהצגת היחיד "הקונטרבס" מאת פטריק זיסקינד.

בתיאטרון היידי
עצמון הוא אחד ממשמרי התרבות היידית בישראל. לדבריו, בהעלותו ארצה הוא שאף לזנוח את התרבות ה"גלותית" ממנה הגיע, אך בעקבות פגישה עם שמעון דז'יגן שהפציר בו לא להתנתק ממקורותיו כיוון שבישראל מנסים לדכא ולהשכיח את התרבות הזו, החליט לשמר את שפת היידיש ותרבותה. בשנות השישים והשבעים הופיע ביחד עם שמואל סגל ושמואל רודנסקי בהרכב בשם "שלושת השמוליקים", שהעלה מופעים הומוריסטיים ביידיש.

בסוף 1987 הקים את תיאטרון יידישפיל - 'דער יידישער טעאטער אין ישראל'- בתל אביב, כמוסד המשמר את השפה ואת התרבות היידית. לתיאטרון יש להקה קבועה של שחקנים המעלים הצגות ביידיש בישראל וברחבי העולם היהודי. חלק מהצגות התיאטרון הוא גם מביים בעצמו. על מנת להעביר את המורשת התרבותית גם לדור הצעיר, יזם עצמון סטודיו ללימוד תרבות היידיש. בין שחקני התיאטרון נמנית גם בתו, ענת עצמון. מאז 2014 מכהן עצמון כיו"ר הכבוד של התיאטרון.

במסגרת תיאטרון יידישפיל שיחק, עיבד וביים עשרות הצגות, בין היתר:
 "הכתובה" (1992), קומדיה על מוסד הנישואים מאת אפרים קישון שעלתה בעברית. עצמון ביים גרסה ביידיש לראשונה ב-1972.
 "מירל'ה אפרת" (1994).
 "זיין נאמען אין בנימין" (2003), תרגום של ישראל בקר למחזהו הסאטירי הראשון של אפרים קישון "שמו הולך לפניו"
 "עושה הנפלאות מלובלין" (2005), על פי ספרו של יצחק בשביס-זינגר, שיחק בתפקיד הקוסם מלובלין.
 "זיווג משמיים" (2005), קברט סאטירי בנושא זוגיות ואהבה. אסופת קטעי הומור, שירה ומערכונים, בכיכובם של ענת עצמון וגדי יגיל.
 "ליכטיק ווי די שטערן" (2011), הצגה מוזיקלית בשילוב מולטימדיה ותזמורת על תור הזהב של כוכבי התיאטרון היידי באמריקה.
 "דזשיגאַן און שומאַכער קנאַקן שוין ווידער" (2013), קומדיה מוזיקלית מאת ב. מיכאל ואפרים סידון, שהיא מחווה לשני ענקי ההומור היהודי דז'יגאן ושומאכר.

בשנת 1996 יזם עצמון את "תיאטרון החסד" המגיע לבתי אבות ומוסדות סיעודיים בכל הארץ.

משחק בקולנוע ובטלוויזיה
במהלך השנים שיחק עצמון במספר סרטים, ביניהם: "הוא הלך בשדות" (1967), "הגלולה" (1973), סיפור יעקב ויוסף (סרט תנכ"י, 1974) "אישה ושמה גולדה" (1982), "הנסיך-צפרדע" (1986), "חוזה אהבה" (1986) - של דן וולמן ו"העדות" (2018).

בטלוויזיה שיחק בתפקידי אורח בסדרה "קרובים קרובים" ובסדרה "ילדי ראש הממשלה".

ספרים 

 חולם ביידיש: שבעים שנה על במת התיאטרון תשעים שנה על במת החיים, הוצאת כרמל, ירושלים, 2022.

פרסים והוקרה
 ב-2003 זכה בפרס התיאטרון הישראלי על מפעל חיים.
 בדצמבר - 2014 קיבל פרס מפעל חיים מאת הרשות הלאומית לתרבות היידיש
 בדצמבר 2010 קיבל אות הוקרה על מפעל חיים בפסטיבל לקולנוע יהודי בירושלים.
 ב-2011 זכה באות מופת על תרומה לשימור שפת היידיש מטעם הארגון ההתנדבותי ליונס ישראל.
 בנובמבר 2012 העניק לו איגוד אמני ישראל אות הוקרה על תרומתו לתרבות הישראלית לאורך השנים.
 במאי 2013 קיבל תואר דוקטור לשם כבוד מאוניברסיטת בר-אילן

קישורים חיצוניים

 שמואל עצמון באתר יד ושם
 
 
 שרי שיין, שמוליק עצמון: הילד הנצחי חוגג 90, באתר מוטק'ה, 16 באפריל 2019

הערות שוליים

במאי תיאטרון ישראלים
שחקני תיאטרון יידיש
שחקני תיאטרון ישראלים
ישראלים ילידי פולין
ילדים בשואה: פולין
יהודים בשואה: ברית המועצות
זוכי פרס התיאטרון הישראלי: מפעל חיים
משפחת עצמון
זוכי פרס תור הזהב
מקבלי תואר דוקטור לשם כבוד מאוניברסיטת בר-אילן
זוכי פרס אריק איינשטיין: תיאטרון
ישראלים שנולדו ב-1929